Abirika Ĩrĩhĩte Mbeca Nyingĩ Gũkĩra Iria Yanakomberwo na no Ĩrarĩhio Ingĩ
Maciaro
Mbeca nyingĩ iria ciumaga IMF, Bengi ya Thĩ, na mabũrũriinĩ ma rũraya, ikoragwo na maciaro manene ũũ atĩ o ũrĩa Abirika ĩrarĩha no guo thirĩ ũthiaga na mbere kũneneha handũ ha kũnyiha (rora mũcoro wa mathirĩ na marĩhi ma Abirika haha mũhuro). Ningĩ no ũhihinye haha na haha wĩthomere maingĩ.
Mbeca cia mabũrũri maingĩ ma Abirika nĩ igũaga thogora igerekanĩtio na Ndora cia Amerika, na ũũ no ũndũ ũmwe na kuga mathirĩ nĩ kũingĩha maingĩhaga tondũ mbeca cia Abirika ciagwa na thirĩ ũrĩhagwo na Ndora nĩ kuga Abirika ĩkũhũthĩra mbeca nyingĩ cia yo kũgũra Ndora cia kũrĩha mathirĩ macio. Kaingĩ mabũrũri ma Abirika nĩ kwĩrwo meragwo nĩ IMF hamwe na Bengi ya Thĩ atĩ magũithie thogora wa mbeca cia mo.
Ũtũũrwa
Angĩkorwo o ũrĩa Abirika ĩrarĩha mathirĩ ma yo no guo maraingĩharĩ, kũrĩ hĩndĩ ĩkarĩkia kũrĩha mathirĩ macio?
Kũringana na mĩbango ĩrĩa ĩ ho matukũ tũrĩ ya mũkombi na mũkombwo, gũtirĩ hĩndĩ Abirika ĩkarĩkia kũrĩha mathirĩ ma yo. Nĩ gũkwendwo kũgarũrwo ũrĩa mathirĩ marĩhagwo kana ũrĩa mbeca cia ngombo iciaraga nĩ guo Abirika ĩhote kũrĩha mathirĩ ma yo. Kũngĩaga kũgarũrwo, Abirika igũtũũra ĩ ndũũrwa o hamwe na mabũrũri mangĩ marĩa marakũra!
Ũtũũrwa ta ũyũ ũkĩgagia bũrũri kinya ũgetĩkia atĩ no mũhaka ũkombe mbeca ingĩ cia kũrĩha thirĩ, na guo thirĩ ũgathiĩ na mbere o kuongerereka kinya bũrũri ũcio mũkombere mbeca ũgate wĩyathi wa guo na ũgatuĩka wa gwathagwo nĩ bũrũri ũrĩa mwene mũkombo. Gĩkĩ nĩ kĩo gĩtũmi kĩa mabũrũri maingĩ ma Abirika gwathĩrwo mbeca cia mo hamwe na ũteti wa mo nĩ mabũrũri ma rũraya rwa mwena wa rũgũru, IMF, na Bengi ya Thĩ.
Ũyũ nĩ guo wĩtagwo na rĩtwa rĩngĩ, ũkombo wa matukũ tũrĩ!
IMF Kũnyua Abirika Thakame
Mwaka wa 1997 na wa 1998, “International Monetary Fund” yathũkũmire Ndora Mbirioni ĩmwe ($1 billion) kuma Abirika. O rĩrĩa andũ aingĩ metĩkĩtie atĩ IMF nĩ kũhe ĩheaga Abirika mbeca, mandĩko ma Bengi ya Thĩ, “Global Development Finance 1999”, mekuonania Abirika nĩ kũnyuo ĩnyuagwo thakame na thigino ya yo nĩ IMF.
Thaaai!
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn nus_Latn